Փիթը և իր վիշապը

Փիթը և իր վիշապը (անգլ.՝ Pete's Dragon), ամերիկյան արկածային ֆիլմ-ֆենթեզի, որը նկարահանվել է Դեյվիդ Լոուրի կողմից Ս. Ս. Ֆիլդի և Սենթոն Միլլերի համանուն պատմվածքի հիման վրա։ Այն նաև հանդիսանում է 1977 թվականին նկարահանված համանուն ֆիլմի ռեմեյքը։ Ֆիլմը պատմում է մի տղայի մասին, ով ավտովթարի ժամանակ ծնողներին կորցնելու պատճառով մեծացել է անտառում, և իր համար գտել մի նոր ընկեր՝ թավամազ վիշապի տեսքով։


== Սյուժե ==
Գործողությունները տեղի են ունենում 1970-ական թվականներին։ Հինգ տարեկան Փիթն իր ծնողների հետ ամայի ճանապարհի միջով ուղևորվում էր անտառ։ Ճանապարհին նրանք բախվում են մի եղջերուի, որն էլ դառնում է նրանց ավտովթարի պատճառը։ Փիթի ծնողները մահանում են, իսկ վերջինս գնում է դեպի անտառի խորքերը, որտեղ և նրան շրջապատում են գայլերը։ Սակայն նրանք վախից նահանջում են, երբ տեսնում են Փիթի հետևում կանգնած վիշապին, ով վերցնում է Փիթին իր թաթերի մեջ և թռչում։
Անցնում է վեց տարի։ Փիթն ապրում է անտառում՝ չտեսնելով մարդկային ոչ մի դեմք։ Նրա լավագույն ընկերոջը՝ վիշապին, ի պատիվ իր սիրած մանկական գրքի գլխավոր հերոսի՝ Էլլիոթ շնի, անվանում է Էլլիոթ։ Մի օր Փիթը լսում է մեքենաների ձայներ և տեսնում է, որ նրանից ոչ շատ հեռու մարդկանց մի խումբ անտառահատումներով են զբաղված։ Անտառահատումները ղեկավարում է Գևինը։ Շուտով այստեղ են ժամանում Գևինի եղբայր Ջեքն իր աղջկա՝ Նատալիի հետ (Նատալիի մայրը մահացել էր մի քանի տարի առաջ, իսկ Գրեյսը Ջեքի ընկերն էր) և անտառապահ Գրեյսը, ով պնդում էր, որ անտառահատումները անօրինական են։ Մինչ մեծերը վիճում էին, Նատալին նկատում է Փիթին և ընկնում է նրա հետևից, քիչ էր մնում, որ երկուսն էլ ընկնեին ծառից։ Երեխաների աղաղակները լսելով, մեծահասակները գալիս են նրանց մոտ։ Փիթին բռնելու Գևինի անհաջող փորձի արդյունքում Փիթը ընկնում է՝ հարվածելով գլուխը։ Նրան հիվանդանոց են տանում, որտեղ, սակայն, նա փախչում է։ Շուտով քաղաքում կորած տղային գտնում է Գրեյսը և տանում իր մոտ՝ գիշերելու։ Գիշերը Փիթը պատմում է Նատալիին, որ ինքը Էլլիոթ անունով ընկեր ունի, և նկարում է վերջինիս։ Գրեյսը հասկանում է, որ Փիթի նկարածը շատ նման է վիշապի, որին մի քանի տարի առաջ անտառում տեսել էր նրա հայրը՝ ծերուկ Միչամը, որին, սակայն, չէին հավատում։ Նույն ժամանակ Գևինն ու իր ուղեկիցները հազիվ են ողջ մնում Էլլիոթի ճիրաններից։
Առավոտյան, Գրեյսը Փիթին խնամակալության մարմիններին հանձնելու փոխարեն տանում է այնտեղ, որտեղ առաջին անգամ տեսել է նրան։ Փիթը Նատալիին և Գրեյսին ծանոթացնում է իր ընկերոջ՝ Էլլիոթի հետ։ Սակայն հանկարծակի հայտնվում է Գևինն իր ընկերների հետ, ովքեր ցանկանում են բռնել Էլլիոթին։ Նրանք Էլլիոթի վրա քնաբեր ներարկիչներ են կրակում՝ դրանով քնեցնելով վիշապին։ Ապա Գևինը Էլլիոթին բերում է իր անգարը և ասում է, որ վիշապը կօգնի նրան հարստանալու և հայտնի դառնալու գործում։ Ծերուկ Միչամի օգնությամբ Փիթը և Նատալին կարողանում են Էլլիոթին ազատ արձակել, ուղևորվելով անտառ։ Ճանապարհին նրանց առաջ է կանգնում Գևինը, իսկ հետևից մի քանի ոստիկանական մեքենաներ են մոտենում։ Էլլիոթը փորձելով առաջ անցնել նրանցից, կրակ է շնչում նրանց վրա և մասամբ քանդում է կամուրջը, որի արդյունքում Գրեյսի և Ջեքի մեքենաներն անդունդն են ընկնում։ Սակայն Էլլիոթը փրկում է նրանց։ Հայտնվում են ոստիկանական ուղղաթիռներ, և Փիթը Էլլիոթի հետ փախչում են։
Իրենց անտառային ավերված տանը Էլլիոթը Փիթին հասկացնում է, որ նա պետք է մնա Նատալիի ընտանիքի հետ, քանի որ նրանք վերջինիս սիրում են։ Նա Փիթին վերադարձնում է քաղաք, և ինքը թռչում է դեպի հյուսիս, այնտեղ, որտեղ ըստ լեգենդի ապաստան են գտել մնացած վիշապները։ Վերջաբանում ցույց է տրված, թե ինչպես են Փիթը, Նատալին, Գրեյսը և Ջեքը այցելում Էլլիոթին և տեսնում երկնքում սավառնող վիշապների մի ամբողջ խմբի։


== Դերերում ==
Օակս Ֆեգլի — Փիթ
Բրայս Դալաս Հովարդ — Գրեյս Միչամ
Ուես Բենթլի Բենթլի — Ջեք
Կառլ Ուրբան — Գևին
Ռոբերտ Ռեդֆորդ — պարոն Միչամ
Ունա Լոուրենս — Նատալի


== Արտադրություն ==
Նկարահանումները սկսվել է 2015 թվականի հունվարին և ավարտել են մինչև նույն տարվա ապրիլ ամիսը։
Ֆիլմը նկարահանվել է Նոր Զելանդիայում։


=== Երգացանկ ===


== Ծանոթագրություններ ==